3.2 Hoe lyk ek? - 03, Kwartaal 3, By OpenStax | Jobilize LLC
3.2 Hoe lyk ek? - 03
Themba sterk by die huis aan na die ongeluk. Hy is baie teleurgesteld dat hy nie rugby kan speel nie maar lê hom toe op swem en besoek die biblioteek gereeld. Die gedig wys daarop dat daar ander soorte wenners ook is en dat alles in die lewe nie net oor “wen” gaan nie.
Besprekingsonderwerpe soos gestremdes om ons, sportaktiwiteite by die skool en die grappies en raaisels wat gelees kan word, behoort stimulerend vir die leerders te wees. Hulle bespreek ook met mekaar onderwerpe waaroor hulle wil skryf en begin nou hul stories te redigeer.
Die begin klanke sw, kw en tw word in konteks behandel, asook die eindklanke -nk, -nt, -ng en -ns.
‘n Blokkiesraaisel en woordblok word gebruik vir vaslegging.
Voorbeelde van skriflesse word ingesluit om moeilike hoofletters weer te hersien. Leerders behoort nou met gemak sinne met hoofletters wat korrek gevorm word te kan gebruik.
In die modules 1 – 4 is al die hoofletters in drukskrif aangeleer.
In hierdie module word ‘n voorbeeld van elke hoofletter weer eens gegee.
Die skrifles kan nou aangebied word. Daar word aanbeveel dat die hoofletters wat leerders nog nie bemeester het nie, gereeld hersien word.
Daar behoort daagliks aan skrif aandag gegee te word. Leerders moet die geleentheid kry om die formasie van die letters te oefen sodat hulle met meer gemak duidelik en vinniger kan skryf.
Leerders word in hierdie module bewus van ‘n storie se begin, die middel en die einde. Nadat hulle die sinne georden het, moet hulle die verhaal uitbrei en hulle eie gedagtes byvoeg. As die klas dit saam bespreek, kan baie idees gegee word om hulle stories interessanter te maak. Die voorstelle kan ook op die skryfbord aangebring word sodat leerders die idees in hul eie stories kan gebruik.
Wat sê die titel vir julle?
Wat dink julle, waaraan dink Themba?
Themba skop en skop en skop die water.
Hy swem die een lengte na die ander.
Hy swem vinnig en draai soos ‘n
vis in die water. Maar sy gedagtes
is op die rugbyveld.
Hy sien sy maats agter die bal
Hy hoor die skare langs die veld
as sy maats deurbreek en ‘n drie druk.